Hvad gør man, når man er bekymret for udviklingen på et område, for eksempel klodens ve og vel?

Man sender et brev til den ansvarlige myndighed. Det var i hvert fald, hvad miljø- og fødevareminister Jakob Ellemann-Jensen gjorde for nylig, da han tog kontakt til EU.

“Vi har kun én klode,” appellerede Jakob Ellemann-Jensen i forbindelse med brevet, der handlede om de konsekvenser, som både klima og biodiversitet må lide under på grund af træfældning verden over.

Jakob Ellemann-Jensen er bekymret for al den skov, der bliver fældet på verdensplan, hvilket for tiden foregår med en “alarmerende” hastighed – særligt i Sydamerika, hvor regnskoven må vige for produktionen af soja, som EU importerer. EU er en del af problemet, skrev ministeren, men kan også blive en del af løsningen, hvis unionens lande finder fælles fodslag.

Samme morgen var ministeren i P1 for at uddybe. Danmark og EU er nødt til at se på, om sojaen – der er det primære protein, danske grise indtager – bliver produceret bæredygtigt.

“Og så skal vi i den grad se på alternativer, fordi det her med, at vi skal have fragtet proteiner så langt væk fra til Danmark og Europa, det holder altså ikke på den lange bane.”